《泽卿示兰亭考作萧翼取兰亭辞》
宋代·黄畴若

长廊睥睨来者谁，出门解后渠得知。
不言使者求遗书，只言浴茧当及时。
从容与语益款洽，论到翰墨尤瑰奇。
山僧技养不自禁，稍出修禊兰亭词。
启函展玩未及竟，视有黄纸天庭追。
口呿气褫僵欲死，一骑趣向咸阳驰。
虬须天子喜折屐，诏许两禁同观之。
龙腾凤集在御榻，平生触眼何曾窥。
自从茧纸归昭陵，宝气夜夜光陆离。
千年议论经几手，极力追倣分毫釐。
博闻强志子桑子，上一篡辑无或遗。
清臞不满六尺长，中有文字无津涯。
归君此编忽自笑，山东学究真黠儿，
而今御史还书痴。

作者简介：（1154—1222）宋隆兴丰城人，字伯庸，号竹坡。孝宗淳熙五年进士。授祁阳主簿。改知庐陵县，取任内县用钱为民代输畸零税两年。宁宗开禧初，应诏上言急务，拜监察御史。累进华文阁待制、知成都府，蠲积欠，罢冗员，籴米足储，减去重赋；又曾平定羌族起事。官终权兵部尚书。以焕章阁学士致仕。有《竹坡集》。